РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број 06-2/90-23

28. април 2023. године

Б е о г р а д

**З А П И С Н И К**

**СА ЧЕТВРТЕ СЕДНИЦЕ ОДБОРА ЗА ЉУДСКА И МАЊИНСКА ПРАВА**

**И РАВНОПРАВНОСТ ПОЛОВА,**

**ОДРЖАНЕ 19. АПРИЛА 2023. ГОДИНЕ**

Седница је почела у 11,00 часова.

Седницом је председавао председник Одбора др Муамер Бачевац.

Седници су присуствовали: Марија Лукић, проф. др Зоран Радојичић, Момчило Вуксановић, прим. др Нада Мацура, Андријана Васић, Весна Недовић, Золтан Дани, Бранимир Јовановић, доц. др Биљана Ђорђевић, Наташа Тасић-Кнежевић, Милоратка Бојовић и Срђан Миливојевић, чланови Одбора.

Седници нису присуствовали чланови Одбора: проф. др Драгољуб Ацковић, Сандра Јоковић, др Анна Орег и Шаип Камбери.

Седници су присуствовали: Александар Чотрић и др Данијела Грујић, заменици чланова Одбора.

Седници су присуствовале и народне посланице: проф.др Мирка Лукић-Шаркановић и мр.сци.мед. Татјана Јовановић.

Председавајући је констатовао да су испуњени услови за рад и одлучивање те је предложио следећи

**Д н е в н и р е д:**

1. Иницијатива за учешће на парламентарној конференцији посвећеној међуверском дијалогу: „Сарадња за заједничку будућност“, која ће се одржати од 13. до 15. јуна 2023. године у Маракешу, Краљевина Мароко.

Председник Одбора је ставио на гласање предложени Дневни ред.

Oдбор је ПРИХВАТИО предложени Дневни ред.

Председник Одбора је упознао присутне да је Одбору достављен позив за учешће на парламентарној конференцији посвећеној међуверском дијалогу под називом: „Сарадња за заједничку будућност“ која ће бити одржана од 13. до 15. јуна 2023. године у Маракешу, Краљевина Мароко. Конференцију организује Интерпарламентарна унија и Парламент Краљевине Мароко, а ова конференција има за циљ развој дијалога о кључним питањима за изградњу мирних и инклузивних друштава. Навео је да ће неке од тема бити: однос између владавине права и слободе вероисповести или уверења; како чланови парламента могу да сарађују са верским заједницама и верским организацијама како би могли мобилисати друштво да нађу солидарност и инклузију; допринос верских актера и чланова парламента у борби против говора мржње, борби против насиља и дигиталних изазова.

Одлуку о учешћу на конференцији и саставу делегације доноси Одбор за спољне послове на предлог Одбора за људска и мањинска права и равноправност полова. Трошкове учешћа делегације сноси Народна скупштина. У позивном писму је препоручено да делегација буде родно избалансирана, и да буду укључени млађи представници, као и да у саставу буде и председник Одбора.

Председник Одбора је предложио да у складу са наведеним препорукама и претходно обављеним консултацијама делегацију чине: др Муамер Бачевац, Сандра Јоковић и др Данијела Грујић.

С обзиром на то да није било других предлога, председник Одбора је предложио да Одбор за људска и мањинска права и равноправност полова предложи Одбору за спољне послове да прихвати иницијативу за учешће делегације Одбора у саставу: др Муамер Бачевац, Сандра Јоковић и др Данијела Грујић на парламентарној конференцији у Мароку и ставио наведени предлог на гласање.

Одбор је ПРИХВАТИО овај предлог.

Пре закључења седнице, председник Одбора је подсетио да се 18. маја обележава Дан сећања на жене жртве насиља у породици и позвао чланове Одбора да доставе предлоге у погледу организовања јавног слушања и других активности Одбора у вези борбе против насиља над женама и насиља у породици.

Седница је закључена у 11.06 часова.

СЕКРЕТАР ОДБОРА ЗАМЕНИК ПРЕДСЕДНИКА ОДБОРА

Рајка Вукомановић Наташа Тасић-Кнежевић